Lissa Mathiasen (S), 2007-05-29:
Vi har sådan set aldrig sagt, at det skulle være Socialdemokratiets model.
Det, vi har været optaget af, er, at lejerne ikke tvinges til at blive boende i en bolig, hvor der er skimmelsvamp, fordi man fra udlejers side ikke gør noget.
Men fru Charlotte Fischer stillede det spørgsmål: Hvorfor skal kommunens tilsynspligt så ikke fungere?
Der sagde jeg før – og jeg tror, det ville være klogt, hvis fru Charlotte Fischer kiggede lidt på punkt 3; det er lidt ærgerligt, at det først er nu, hvor vi skal stemme om det, at fru Charlotte Fischer bliver opmærksom på det – at der i punkt 3 faktisk står, at en lejer, såfremt udlejer ikke har taget action inden for de første 8 dage, kan gå til kommunen, og så skal kommunen omgående gøre det.
Dér pålægger vi jo netop kommunerne at udføre det tilsyn, hvis ikke udlejer har gjort det.
Men jeg synes dog, det er fantastisk ærgerligt, at det først er her ved den afsluttende debat, at det går op for De Radikale, at der rent faktisk ligger det i det her forslag.
Jeg er jo nødt til at sige til hr. Michael Aastrup Jensen, at uanset hvor mange ord der bliver brugt, så er der ikke sket noget som helst på nuværende tidspunkt, som på nogen måde sikrer lejerne, at man sætter hurtigere ind i forbindelse med angreb af skimmelsvamp – intet.
Den vejledning, man overvejer at sende ud – det er altså en, man overvejer at sende ud – giver jo ikke lejerne nogen ret til hurtigt at få undersøgt deres skimmelsvamp.
Boligaftalen: Undskyld, hvad har den med private udlejere at gøre? Hvad har den med statens byggeri at gøre?
Hvad har den med kommunernes byggeri at gøre?
Der er ikke, i øvrigt heller ikke i boligaftalen, en direkte indsats – tværtimod – der siger, at lejerne inden for 8 dage, altså en meget hurtig proces, skal have lov til at kunne få prøvet, om det er sundhedsskadeligt at bo i deres bolig.
Det er der intet tiltag om – ellers vil jeg gerne høre, om hr. Michael Aastrup Jensen kan fortælle mig, hvor det står – det er der ikke, for så havde vi jo ikke alle de mange henvendelser fra alle de ulykkelige mennesker; så var der jo ingen grund til den her debat.
Men man må fortælle mig kontant: Hvor er der grebet ind på en måde, som sikrer, at lejerne hurtigere har en ret til at få afklaret, om de bor i en sundhedsskadelig bolig?
I halvandet år har vi diskuteret det her.
I halvandet år har man fra radikal side, fra den borgerlige regerings side, fra Dansk Folkepartis side haft mulighed for at forbedre det her.
I halvandet år har vi prøvet, om ikke det kunne lade sig gøre at få en situation, som betød, at lejere, som boede med skimmelsvamp, hurtigere havde mulighed for at få afklaret, hvad det var for svampe, og få en erstatningsbolig, så de ikke skulle bo i direkte usunde boliger.
Det er sådan set det eneste, vores forslag går ud på.
Der bliver ikke ændret på hverken lejelov eller andet.
Det, forslaget bare siger, er, at her er nogle tidsfrister i forhold til udlejer og tidsfrister i forhold til kommunerne med hensyn til at sikre lejerne.
Nu er der gået halvandet år, og der er ikke mulighed for at fremsætte flere nye lovforslag inden sommerferien
Det må jeg tolke på den måde, at et borgerligt flertal med Radikale og DF er parat til at påtage sig ansvaret – med lejernes helbred som det, der rent faktisk er sat på spil.